Diari Oficial de la Generalitat Valenciana


Sumari del DOGV 3218, del 06-04-1998 (1998/2536)

ORDRE de 26 de març de 1998, de la Conselleria d'Agricultura, Pesca i Alimentació, per la qual s'estableixen ajudes per a la realització de cursos de formació en matèria de ramaderia a la Comunitat Valenciana.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3218

Data del DOGV
:   06-04-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/2536


Data del document
:   26-03-1998

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 26 de març de 1998, de la Conselleria d'Agricultura, Pesca i Alimentació, per la qual s'estableixen ajudes per a la realització de cursos de formació en matèria de ramaderia a la Comunitat Valenciana. [1998/X2536]
  
La Conselleria d'Agricultura, Pesca i Alimentació considera necessari millorar i impulsar la professionalització del sector ramader a la Comunitat Valenciana i, en aquest sentit, els serveis tècnics de la mateixa Conselleria despleguen, habitualment, programes de formació de ramaders. L'administració i el sector entenen que la formació ha de ser més específica i orientada a la incorporació immediata de noves tecnologies en les explotacions animals. Al mateix temps es considera la necessitat de disposar de joves amb uns coneixements tècnics, teòrics i pràctics profunds, que puguen servir com a introductors de la informació en les granges.
  
Constatada la necessitat, es dota una línia de crèdits destinats a auxiliar la realització de programes de formació en matèria de producció animal per part d'associacions i agrupacions de ramaders. S'estableixen dues línies d'actuació: una de formació ocupacional, destinada a joves en busca de la primera ocupació en el camp pecuari; i una altra, de formació continuada, destinada a elevar el nivell de coneixements tècnics dels ramaders que es troben desplegant l'activitat en el moment actual. A aquesta línia podran accedir igualment els col·legis professionals que desitgen establir línies de formació teòrica i pràctica en aquestes matèries.
  
Aquesta línia es finança a través dels programes que el Fons Social Europeu té per a la formació professional en diversos àmbits de l'esfera econòmica, destinats a facilitar la incorporació dels joves al mercat de treball i la posada al dia dels treballadors en actiu.
  
Per això, a proposta del director general de Desenvolupament Rural i Producció Agrària,
  
ORDENE
  
Article 1
  
Aquesta ordre té per objecte l'establiment d'una línia d'ajudes per a la realització de cursos de formació en matèria de ramaderia a la Comunitat Valenciana. El finançament de les despeses es cofinançarà a càrrec del Fons Social Europeu.
  
Article 2
  
Seran beneficiàries d'aquestes ajudes les associacions i agrupacions de ramaders i les organitzacions professionals que realitzen programes de formació tècnica en matèries relacionades amb la producció animal. Hauran de posseir personalitat jurídica pròpia. També podran beneficiar-se d'aquestes ajudes els col·legis professionals, únicament pel que fa a la línia de formació de tècnics i llicenciats.
  
Article 3
  
Les ajudes establides en aquesta normativa estaran dirigides a millorar les condicions en què es desenvolupa la producció animal a la Comunitat Valenciana. S'hi distingiran tres tipus de programes de formació:
  
A. Programes de formació ocupacional de joves ramaders: estaran dirigits a persones que no hagen exercit cap activitat o que s'hagen incorporat a explotacions ramaderes en l'any immediatament anterior a la convocatòria del pla de formació. Aquest pla haurà de complir les condicions següents:
  
Tindrà una duració mínima de 100 hores, de les quals entre un 20% i un 40% hauran de ser pràctiques en explotacions ramaderes.
  
Haurà d'incloure obligatòriament temes relacionats amb les matèries següents: alimentació, millora genètica, reproducció, manteniment d'equips, maneig de la maquinària, neteja i desinfecció, maneig de fem i dejeccions, sanitat preventiva i curativa, sistemes de qualitat total, qualitat de canals, benestar animal, informàtica, gestió d'explotacions i política agrària.
  
Les classes hauran de ser impartides per professionals coneixedors de les matèries que s'han d'abordar.
  
B. Programes de formació continuada de ramaders: estaran dirigits a persones que en l'actualitat exerceixen la seua activitat en el camp de la producció animal, siga directament en les granges, siga en altres activitats complementàries. Les condicions de realització d'aquest pla seran les següents:
  
Tindrà una duració mínima de 25 hores, de les quals entre un 30% i un 50% hauran de ser pràctiques en explotacions ramaderes.
  
Podran incloure temes relacionats amb les matèries següents: alimentació, reproducció, millora genètica, manteniment d'equips, maneig dels animals i de la maquinària, neteja i desinfecció, maneig de fem i dejeccions, sanitat preventiva i curativa, sistemes de qualitat total, qualitat de canals, benestar animal, informàtica, gestió d'explotacions i política agrària.
  
Les classes hauran de ser impartides per professionals coneixedors de les matèries que s'han d'abordar.
  
C. Plans de formació de tècnics: per a participar serà imprescindible posseir titulació mitjana o superior. Les condicions dels plans per a acollir-se a aquesta línia d'ajudes seran les següents:
  
Tindran una duració mínima de 20 hores. Si el contingut preveu algun aspecte relacionat amb el maneig dels animals, hauran de realitzar-se pràctiques en explotacions ramaderes.
  
Podran incloure temes relacionats amb les matèries següents: alimentació, reproducció, millora genètica, manteniment d'equips, maneig dels animals i de la maquinària, neteja i desinfecció, maneig de fem i dejeccions, sanitat preventiva i curativa, sistemes de qualitat total, qualitat de canals, benestar animal, informàtica, gestió d'explotacions i política agrària.
  
Les classes hauran de ser impartides per professionals de reconegut prestigi en les matèries que s'hagen d'abordar.
  
Si tot el personal que participe en un dels cursos de formació té la consideració de demandant de la primera ocupació, es podrà beneficiar d'allò que s'estableix en el punt A per als plans de formació ocupacional.
  
Article 4
  
Les sol·licituds es formalitzaran en instància degudament emplenada subscrita pel president o representant legal de l'agrupació, associació o organització professional, si s'escau. Es dirigiran al director general de Desenvolupament Rural i Producció Agrària de la Conselleria d'Agricultura, Pesca i Alimentació.
  
El termini de presentació de sol·licituds serà de 30 dies, comptadors a partir del dia de la publicació d'aquesta ordre en el Diari Oficial de la Generalitat Valenciana.
  
La sol·licitud haurà de ser registrada abans d'impartir la formació per a la qual se sol·licita l'ajuda.
  
Caldrà adjuntar la documentació següent:
  
a) Còpia del DNI o CIF del o dels sol·licitants, i també acreditació de la personalitat jurídica d'aquests.
  
b) Memòria descriptiva dels plans de formació que cada promotor pretén desplegar a càrrec de la línia. Caldrà ordenar-los per criteris de preferència a l'hora d'accedir a les ajudes previstes en aquesta convocatòria. En cada curs caldrà indicar el lloc de celebració, els dies i l'horari previst. Qualsevol modificació d'aquestes previsions que es produïsca s'haurà de posar en coneixement de la Conselleria.
  
c) Pressupost detallat del cost de les mesures, diferenciant entre:
  
Despeses de personal docent
  
Despeses de lloguer de locals
  
Despeses de material entregat i realització de pràctiques
  
Altres despeses, que no podran superar el 15% del cost total de les mesures.
  
d) Certificat original expedit per l'Agència Tributària d'estar al corrent en el pagament de les obligacions fiscals o, si s'escau, d'estar-ne exempt en la forma prevista en l'Ordre de 30 de maig de 1996 (DOGV núm. 2.774, de 21.06.96).
  
e) Certificat expedit per la Tresoreria Territorial de la Seguretat Social d'estar al corrent del pagament de les obligacions de la Seguretat Social o, si s'escau, d'estar-ne exempt en les formes previstes en l'Ordre de 30 de maig de 1996 (DOGV núm. 2.774, de 21.06.96).
  
f) Imprès d'alta de tercers pagaments de la Generalitat, acompanyat del certificat bancari.
  
Article 5
  
Les ajudes es concediran per un import global màxim de 18.376.231 pessetes, a càrrec de la línia 413/000/98, dels pressupostos de la Generalitat Valenciana per a 1988, del programa 714.20.
  
Article 6
  
La quantia de les ajudes que s'atorgaran en cada sol·licitud serà del 90% del cost pressupostat. No obstant això, en la concessió de les ajudes no es podran superar les quanties següents:
  
En els plans de formació de l'apartat A de l'article 3, 26.000 pessetes per hora lectiva prevista i 2.600 per hora i alumne. Igual consideració tindran els previstos en l'últim punt de l'apartat C del mateix article.
  
En els plans previstos en els apartats B i C de l'article 3, 20.000 pessetes per hora lectiva prevista i 2.000 pessetes per hora i alumne.
  
Article 7
  
S'estableixen els criteris de preferència següents per a la concessió de les ajudes previstes en aquesta ordre:
  
Primer: els plans de formació de l'apartat A de l'article 3 i els previstos en l'últim punt de l'apartat C del mateix article.
  
Segon: la resta.
  
Si, una vegada ordenades les sol·licituds d'acord amb aquests procediments, queda un grup de sol·licituds en el mateix nivell de preferència per al qual no hi haja suficients fons, s'atendrà una petició de curs per a cada sol·licitud, en el cas que se n'hagueren presentat diverses. Si, en aquest cas, es manté la insuficiència de crèdit, s'establirà la preferència depenent de l'impacte de la sol·licitud en la tecnologia de les explotacions, amb atenció a criteris d'importància de l'espècie ramadera i el nombre de ramaders afectats pel pla de formació.
  
Article 8
  
L'avaluació i el seguiment de l'aplicació correcta de les ajudes concedides l'efectuarà la Direcció General de Desenvolupament Rural i Producció Agrària. Aquesta direcció general, dins dels dos mesos següents a l'acabament del termini de presentació de sol·licituds, resoldrà les presentades. La falta de resolució expressa en aquest termini suposarà la desestimació de l'ajuda.
  
Article 9
  
El sol·licitant haurà de desenvolupar el pla de formació i, una vegada conclòs parcialment o totalment, haurà de comunicar-ho a l'oficina de la Conselleria encarregada de la tramitació de la petició. En qualsevol cas, haurà de fer-ho abans del 31 d'octubre. L'incompliment d'aquest termini suposarà la resolució de les ajudes, després de la incoació d'un expedient amb audiència a l'interessat. Tot això, llevat que s'haguera prorrogat el termini expressament a petició de l'interessat i per causes de força major.
  
Article 10
  
Per al pagament de la subvenció l'interessat haurà d'aportar, amb anterioritat a les dates indicades en l'article 9, la comunicació d'acabament parcial o total del pla. La comunicació haurà d'anar acompanyada de la relació de participants amb fotocòpies dels seus DNI i les factures de les despeses ocasionades i els corresponents justificants de pagament. A més, caldrà aportar el full diari de firmes de la totalitat dels assistents diaris al curs, amb el vist i plau del professor que ha impartit la classe corresponent.
  
Quan el nombre d'assistents inscrits en una de les convocatòries dels cursos organitzats en el marc d'un pla de formació no supere les vuit persones, no es considerarà celebrat, raó per la qual no podrà optar al benefici de l'ajuda concedida.
  
A la vista dels justificants aportats, la direcció general delegada autoritzarà el pagament de les ajudes pels conceptes previstos en la memòria descriptiva de les millores i amb el límit màxim del pressupost detallat, independentment que el valor de la inversió siga superior, d'acord amb les factures o els projectes aportats.
  
Article 11
  
Segons s'estableix en l'article 47.9 del text refós de la Llei d'Hisenda de la Generalitat Valenciana, procedirà el reintegrament de les quantitats percebudes i l'exigència de l'interès de demora des del moment del pagament de l'ajuda en els casos següents:
  
Incompliment de l'obligació de justificació.
  
Obtenir la subvenció sense reunir les condicions que s'hi requereixen.
  
Incompliment de la finalitat per a la qual la subvenció va ser concedida.
  
Incompliment de les condicions imposades als beneficiaris amb motiu de la concessió de la subvenció.
  
La percepció d'aquestes ajudes serà incompatible amb qualsevol altra línia d'ajudes establides que tinga per objectiu el finançament de les mateixes millores.
  
Article 12
  
La formació impartida en aquests cursos tindrà la consideració de formació oficial de la Conselleria d'Agricultura, Pesca i Alimentació de cara a la concessió de qualificacions d'agricultor professional i a l'accés a les ajudes establides o que s'establisquen.
  
DISPOSICIÓ ADDICIONAL
  
Es delega en el director general de Desenvolupament Rural i Producció Agrària la concessió i denegació de les ajudes previstes en aquesta disposició.
  
DISPOSICIONS FINALS
  
Primera
  
Es faculta la Direcció General de Desenvolupament Rural i Producció Agrària perquè dicte les disposicions necessàries per a l'aplicació d'aquesta ordre.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 26 de març de 1998
  
La consellera d'Agricultura, Pesca i Alimentació,
  
MARIA ÀNGELS RAMON-LLIN MARTÍNEZ